CELEX: 32010D0226
Language: bg
Date: 2010-04-20 00:00:00
Title: 2010/226/ЕС: Решение на Комисията от 20 април 2010 година относно преразглеждането на ограничението относно късоверижните хлорирани парафини (SCCPs), посочени в приложение XVII към Регламент (ЕО) № 1907/2006 на Европейския парламент и на Съвета (нотифицирано под номер C(2010) 1942) (текст от значение за ЕИП)

22.4.2010   
            
            
               BG
            
            
               Официален вестник на Европейския съюз
            
            
               L 100/15
            
         РЕШЕНИЕ НА КОМИСИЯТА
   от 20 април 2010 година
   относно преразглеждането на ограничението относно късоверижните хлорирани парафини (SCCPs), посочени в приложение XVII към Регламент (ЕО) № 1907/2006 на Европейския парламент и на Съвета
   (нотифицирано под номер C(2010) 1942)
   (текст от значение за ЕИП)
   (2010/226/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 69, параграф 5 от него,
   след консултация с комитета, създаден по силата на член 133 от Регламент (ЕО) № 1907/2006,
   като има предвид, че:
   
               (1)
            
            
               С писмо от 4 юни 2009 г. Нидерландия предложи ограничението относно късоверижните хлорирани парафини (SCCPs), посочени като вписване 42 от приложение XVII към Регламент (ЕО) № 1907/2006, да бъде преразгледано и представи доказателствата за тази цел в съответствие с член 69, параграф 5 от посочения регламент. Нидерландия твърди, че тези вещества пораждат риск за околната среда, по-специално при влагането им в изделия, включително в стоки от каучук, строителни материали (уплътняващи материали), текстилни продукти и изделия, третирани с бои и покрития, поради изпаряване, излугване и ерозиране по време на жизнения цикъл на тези изделия.
            
         
               (2)
            
            
               В последната добавка към доклада на Европейския съюз за оценка на риска (2), установен съгласно Регламент (ЕИО) № 793/93 на Съвета от 23 март 1993 г. относно оценка и контрол на рисковете от съществуващите вещества (3), се стига до заключение, че SCCPs отговарят на критериите за устойчиво, биоакумулиращо и токсично вещество (УБТ), и също така се идентифицират допълнителни рискове за околната среда при нанасянето на покрития върху обратната страна на текстилни продукти и при смесване/преобразуване на каучук. Поради свойствата им на УБТ, SCCPs бяха идентифицирани като вещества, пораждащи сериозно безпокойство, и бяха включени в списъка с кандидат-веществата в съответствие с член 59 от Регламент (ЕО) № 1907/2006.
            
         
               (3)
            
            
               С Решение 2007/395/ЕО от 7 юни 2007 г. относно националните разпоредби за употребата на хлорирани парафини с къса верига, нотифицирани от Кралство Нидерландия съгласно член 95, параграф 4 от Договора за ЕО (4), Комисията разреши на Нидерландия да запази националните си разпоредби относно SCCPs, които са по-строги от разпоредбите относно SCCPs, съдържащи се в приложение I към Директива 76/769/ЕИО на Съвета от 27 юли 1976 г. за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати (5). Тези съществуващи по-строги ограничения относно SCCPs са посочени в съобщението на Комисията съгласно член 67, параграф 3 от Регламент (ЕО) № 1907/2006 (6) и Нидерландия може да ги запази до 1 юни 2013 г.
            
         
               (4)
            
            
               SCCPs са предложени за включване в Протокола относно устойчивите органични замърсители в рамката на Конвенцията на Икономическата комисия за Европа на ООН за трансгранично замърсяване на въздуха на далечни разстояния, както и в Стокхолмската конвенция за устойчивите органични замърсители. Тъй като това включване все още не е извършено, е целесъобразно да започне преразглеждането на ограничението по отношение на SCCPs съгласно Регламент (ЕО) № 1907/2006, за да не се отлага възможното приемане на адекватни мерки за намаляване на риска.
            
         
               (5)
            
            
               Съгласно член 69, параграф 4 от Регламент (ЕО) № 1907/2006 Нидерландия следва да изготви досие в съответствие с изискванията на приложение XV към посочения регламент,
            
         ПРИЕ НАСТОЯЩОТО РЕШЕНИЕ:
   Член 1
   Ограничението относно късоверижните хлорирани парафини (SCCPs), посочени като вписване 42 от приложение XVII към Регламент (ЕО) № 1907/2006, се преразглежда в съответствие с процедурата, предвидена в член 69 от посочения регламент.
   Член 2
   Адресати на настоящото решение са държавите-членки и Европейската агенция по химикали.
   
      Съставено в Брюксел на 20 април 2010 година.
      
         
            За Комисията
         
         Antonio TAJANI
         
            Заместник-председател
         
      
   
   
      (1)  ОВ L 396, 30.12.2006 г., стр. 1.
   
      (2)  Докладът на Европейския съюз за оценка на риска (актуализиран вариант от август 2008 г.) е достъпен на следния адрес: http://ecb.jrc.ec.europa.eu/
   
      (3)  ОВ L 84, 5.4.1993 г., стр. 1.
   
      (4)  ОВ L 148, 9.6.2007 г., стр. 17.
   
      (5)  ОВ L 262, 27.9.1976 г., стр. 201.
   
      (6)  ОВ C 130, 9.6.2009 г., стр. 3.